《上元行》
宋代·胡处晦

上元愁云在九重，哀笳落日吹腥风。
六龙驻驿在草莽，孽胡歌腥蒲萄宫。
抽钗脱钏到编户，竭泽枯鱼充宝赂。
圣主忧民民更忧，骄子媟天天不怒。
向来艰难传大宝，父老谈言似仁庙。
元年二月城下盟，未睹名臣继嘉佑。
哀痛今年尘再蒙，冠剑夹道趋辞公。
神龙今在九渊卧，安得屡困蛟蛇中。
朝廷中兴无柱石，薄物细故昭帝力。
毛遂不得处囊中，远惭赵氏厮养卒。
今日君王归不得，倾城回首歌悲啼。
会有山呼间动地，万家香雾烧天衣。
胡儿胡儿莫耽乐，君不见夕月常亏东北角。

作者简介：胡处晦，生平不详。其《上元行》诗当作于钦宗靖康二年（一一二七）。